**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Kærdammen**  Uanmeldt tilsyn d. 8. september og den 13. september 2023  Anmeldt tilsyn d. 2. november 2023  Deadline for handleplan: d. 7. december 2023 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis:**  **Forord:**  Observationerne på de uanmeldte tilsyn præges generelt af en god stemning, spændende aktiviteter og af engagerede børn med positive forventninger til de voksne. Der observeres generelt et personale, som indgår i og understøtter engagerede samtaler med børnene – med mange turtagninger, udvidelse af børnenes udspil og udsagn, øjenkontakt og kropskontakt, smil og engagerede samspil.  Personalet faciliterer mange spændende aktiviteter, der appellerer til børnegruppen, eksempelvis en tur til Naturskolen, øve opvisning til høstfest med cirkustema, samling med en kuffert med konkreter til bestemte sange og små grupper af børn, der leger relevante længerevarende lege med tæt voksenguidning, hvor det behøves. Der observeres mange eksempler på personale, der organiserer og placerer sig relevant, så de er til rådighed for de børn, der har mest brug for tæt voksenunderstøttelse.  Der observeres også få eksempler på det modsatte – hvor personalet ikke stiller sig relevant til rådighed i tæt kontakt med børn, der har behov for guidning og understøttelse. Her observeres eksempler på lav kvalitet i personalets organisering og praksis i specifikke situationer omkring børn i udsatte positioner. Der skal arbejdes med ledelsessparring i form af kontinuerlig opfølgning på personalets refleksioner og handleplaner, så personalet støttes i løbende at justere deres organisering, pædagogiske indsatser og faglige refleksioner efter børnenes aktuelle behov. Forvaltningen understøtter med sparring i forhold til ledelsesopgaven.  Der skal være ledelse synligt og fast til stede på begge matrikler ved, at leder og souschef deltager i begge matriklers stuemøder og placerer sig fysisk i hver sin matrikel, altså både i Lille Kærdammen og Store Kærdammen.  I vuggestuen i Store Kærdammen er der etableret inspirerende legezoner, der tydeligt inviterer til specifikke lege og aktiviteter med relevant legetøj, visuel understøttelse og afgrænsede overskuelige læringsmiljøer. Denne indsats skal udbredes til resten af Kærdammen, hvor de fysiske læringsmiljøer ikke fremstår så veletablerede. Der skal i Lille Kærdammen og i børnehaven i Store Kærdammen etableres mere tydelige lege- og læringsmiljøer med visuel understøttelse, så børnene lettere kan aflæse, hvilke typer af lege og aktiviteter, rummene inviterer til. Der er behov for tydelige tematiseringer og adgang til forskellige legeformer, herunder både rolleleg, regelleg, konstruktionsleg og fysisk udfoldelse.  På legepladsen observeres eksempler på, at personalet står sammen og taler med hinanden frem for med børnene eller i for høj grad er på bagkant af børnene. Der skal derfor arbejdes med en afstemt rollefordeling på legepladsen, så personalet ved, hvem der har ansvar for at deltage i lege og aktiviteter med henholdsvis små og store grupper af børn, og hvem der står til rådighed til at hjælpe med konflikter, toiletbesøg og lignende.  Vuggestuepædagogikken i både Lille Kærdammen og Store Kærdammen er båret af nærvær, dialog, oversættelse af børnenes initiativer og sociale samspil med hinanden. Personalet er både fysisk og psykisk nærværende og deler børnene op i mindre grupper, hvilket understøtter deres mulighed for at hjælpe børnene med at forstå hinandens udspil til kontakt.  Det bærende billede i Kærdammen er, at personalet indgår i fordybede samtaler med børnene, enten om noget der optager børnene nu og her eller om deres familieliv, tidligere oplevelser og erfaringer. Personalet hjælper børnene med at forklare hinanden om det, de har på hjerte, for eksempel hvad en spejder er, eller hvordan en guldhamster agerer. Der ses mange eksempler på gode, pædagogiske løsninger på at imødekomme børnenes individuelle behov - for eksempel et barn der blev ked af, at det ikke var hendes tur til at dække bord, som blev inviteret til at bære fadet og vandet hen til bordet sammen med den voksne, et barn der legede videre i stedet for at spise formiddagsfrugt med de andre og en pædagog der tegnede en flagermus på badeværelsesflisen for at imødekomme en interesse hos et barn, der var ved at vænne sig til at sidde på toilettet. På den måde imødekommes børnene som individer med egne interesser, behov og perspektiver.  **Konklusion:**  Der observeres generelt et personale, som er nærværende og følger børnenes spor og er sammen med børnene om det fælles tredje. Personalet er opmærksomme på og lydhør for børnenes udspil og forbliver i engagerede samtaler med dem med mange turtagninger og interesse for børnenes perspektiver.  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  KIDS viser, at personalet ofte tilbyder børnene relevante lege og aktiviteter med engagerede og aktivt deltagende voksne. Personalet tager dagen igennem relevante initiativer ift. børnenes interesser og alder. Børn og voksne er inddelt i mindre grupper, og aktiviteterne bærer præg af engagement fra både børn og voksne. Der ses mange længerevarende, engagerede og uafbrudte samspil og aktiviteter, som børnene finder interessante og meningsfulde. De voksne indretter og forandrer ofte aktiviteterne i forhold til børnenes engagement og motivation.  Pædagogerne er generelt imødekommende over for børnenes initiativer og følger deres engagement, og aktiviteterne giver mulighed for, at børnene kan få fordybede samtaler med en voksen, som de kender godt.  De voksne igangsætter forskelligartede aktiviteter, så på den måde får børnene adgang til forskellige typer af leg – men de fysiske læringsmiljøer skal i højere grad invitere til alsidige lege og aktiviteter. De vokseninitierede aktiviteter er varierede, gruppestørrelserne er ofte velovervejede, og de voksne deltager ofte aktivt sammen med børnene.  **Socio-emotionel udvikling:**  Der tages ofte udgangspunkt i børnenes fortællelyst, deres oplevelser og deres følelser. De voksne spørger nysgerrigt, understøtter og udvider børnenes udsagn og imødekommer børnene.  I arbejdet med børnenes socio-emotionelle udvikling ses, at personalet ofte rummer og accepterer børnenes følelser og sætter ord på disse. Børnenes perspektiver og følelser imødekommes, og børnene understøttes i at give udtryk for deres egne oplevelser. De voksne indgår i positiv ansigt-til-ansigt-kontakt med det enkelte barn om dets oplevelser og om fælles oplevelser, indre tilstande og følelser.  **Demokrati og deltagelse:**  Børnene indgår i lege og aktiviteter med stor lyst og interesse, og de voksne observeres generelt at tage relevante initiativer til leg og aktivitet. De voksne lytter til børnenes verbale og nonverbale udtryk for deres oplevelser i de vokseninitierede aktiviteter og lader dem få indflydelse på aktiviteterne. Børnenes udsagn bliver lyttet til og taget alvorligt.  **Delkonklusion:**  Observationerne foretaget på det uanmeldte tilsyn viser en score i KIDS, der i forhold til både **leg og aktivitet**, **socio-emotionel udvikling** og **demokrati og deltagelse** ligger i **god kvalitet.** |
| **Pædagogandel:**  Pædagogandelen skal være på 73%. Ledelsen oplyser, at den aktuelle pædagogandel i november 2023 ligger på 62% og forventer i december en stigning til 66%. Det ligger væsentligt under den kommunalt besluttede pædagogandel på 73%, og der er derfor fortsat behov for ledelsesmæssig opmærksomhed på at øge pædagogandelen ved nyansættelser og evt. via merituddannelse. |
| **Sygefravær:**  Dataindsamling: Data fra kommunens HR-statistik (Fravær - Måltal) Opgørelse fra 1. september 2022 -31. august 2023.  I perioden har Børnehuset Kærdammen et gennemsnitligt sygefravær på 13,1 dage pr. fuldtidsmedarbejder og børnehuset ligger dermed under sit måltal på max. 17,8 sygedage. pr. medarbejder om året. Antallet af sygedage pr. medarbejder er desuden faldet betydeligt siden forrige periode.  Servicetabet er i nuværende periode 0,8 hvilket betyder, at der i gennemsnit er 0,8 medarbejdere sygmeldt om dagen.  Delkonklusion: Sygefraværet i Børnehuset Kærdammen har været faldende siden forrige periode, og er nu på et acceptabelt niveau. Jf. kommunens sygefraværspolitik, er der fortsat brug for et ledelsesmæssigt fokus på at nedbringe sygefraværet. |
| **Personaleomsætning:**  Dataindsamling: Data fra kommunens HR-statistik (Personaleomsætning) Opgørelse fra 1. september 2022 – 31. august 2023.  Data viser, at personaleomsætningen for perioden er 47,4%, hvor 9 har fratrådt sin stilling og 9 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ høj personaleomsætning for perioden. I forlængelse heraf bør der være opmærksomhed på at skabe kontinuitet for børnegruppen og bl.a. understøtte, at der er fast pædagogisk personale på alle stuer. |
| **Pædagogisk læreplan:**  ”Handleplan for læringsmiljøet” indarbejdes i arbejdet med den pædagogiske læreplan, således at punkterne i handleplanen bliver tænkt sammen med evalueringen og det fremadrettede arbejde i Kærdammen. Evalueringen af læreplanen skal tænkes som en kontinuerlig proces, som med udgangspunkt i opsamlingen af løbende erfaringer giver anledning til en løbende justering af fremadrettet pædagogisk praksis. |
| **Handleplan for læringsmiljøet:**  På det anmeldte tilsynsmøde bliver tilsynsførende, lederen og MED-udvalget enige om, hvad handleplanen for årets tilsyn skal fokuseres omkring:   * Etablering af fysiske lege- og læringsmiljøer med visuel understøttelse, der tydeligt inviterer til forskellige typer af lege og aktiviteter * Synlig ledelse på begge matrikler samt fælles faglig refleksion på tværs i huset |